Anneline Kriel: ‘Dis duidelik regering wil nie boere help’Foto: Stefan Doveton-Moore/Facebook Kriel het in ŉ Facebook-inskrywing gesê sy wil plaasmoorde veral onder die aandag van die media en die regering bring, om te verhoed dat “die hele regering in duie stort soos dié van Kenia in 1960 en die huidige regering van Zimbabwe”. Die inskrywing, waarin sy ook van die hartseer praat “vir die boere wat elke dag en nag in vrees moet lewe”, is sedert middel Februarie meer as 32 000 keer op Facebook gedeel. Kriel het in ŉ onderhoud met Maroela Media gesê sy het self ervaring van die post-trauma van ŉ plaasaanval en simpatiseer met die magdom boere wat daagliks vrees vir hul lewe, en daarom het sy besluit om in die openbaar oor dié saak te praat. “Ek is al ŉ geruime tyd bewus van die grusame plaasmoorde, en ŉ vriend van my stiefdogter in Stellenbosch is ook op ŉ jong ouderdom op ŉ plaas vermoor. Dit het verpletterende gevolge vir almal in die familie en vriendekring ingehou. Ek is ook bewus van die moorde wat toeneem en die absoluut desperate behoefte aan ŉ uitkoms,” vertel sy. Kriel meen dit is onaanvaarbaar dat die regering nie die saak as belangrik genoeg beskou om dringende stappe te doen nie. “Ek het gehoop as ŉ mens ŉ beroep op die president doen om die moorde te verdoem, sal sy hart versag en hy die boere te hulp snel. Maar dit is nou vir my baie duidelik dat die regering en die ANC nie belangstel om die boere te help nie.” Sy meen dit is ook die verantwoordelikheid van “sakeleiers” in die land om die kwessie die nekslag toe te dien. Kriel sê een van die oplossings is moontlik om studies oor plaasmoorde te doen om te bepaal wat die motief agter dié moorde is, en dit dan dienooreenkomstig aan te pak. Sy sê dit is ook belangrik dat boere, en mense oor die algemeen in Suid-Afrika, ingelig word oor die belangrikheid daarvan om hul huise en plase te beveilig. Ten spyte daarvan dat sy haar stem teen plaasmoorde dik maak, sê Kriel sy is nie optimisties oor die bekamping daarvan nie. “Ek vind dit uiters moeilik om optimisties te wees. Daar geen uitweg sonder die regering se hulp nie. ŉ Boere-afvaardiging soos onder leiding van AfriForum sal met die president moet praat en by die regering moet pleit vir hulp. My hart bloei vir elke mens wat vermoor word. Ek kan net nie hoop vir die toekoms sien nie,” voeg sy by.